Juffrou nie skuldig aan rassismeArgieffoto ŉ Onderwyseres van die Nasionale Kunsskool in Braamfontein is onskuldig bevind aan rassisme ná ŉ voorval vroeër vanjaar. “Twee onafhanklike regsondersoeke en ŉ tugverhoor is afgehandel,” het Brenda Sakellarides, voorsitter van die skool se beheerliggaam, in ŉ verklaring gesê. The Star-koerant het in Junie berig ŉ Gr. 8-geskiedenisonderwyseres het aan haar skoliere gesê die rede waarom die regering misluk, is omdat dit deur swartmense gelei word. ŉ 13-jarige het ŉ SMS aan haar ma gestuur om te sê die juffrou sê swartmense is “dom” om vir die ANC te stem, en die mense in die Wes-Kaap is “meer as tevrede met die DA, danksy witmense”. Klik hier om meer te lees. Die onderwyseres, slegs bekend as mev. Nell, is voorlopig geskors nadat dié bewerings aan die lig gekom het. “Die Gautengse departement van onderwys en die skool het afsonderlike regsondersoeke gedoen,” het Sakellarides bygevoeg. Volgens haar kon nie een van die regsfirmas onweerlegbare bewyse vind dat die onderwyseres rassisties is nie, maar het al twee ŉ tugverhoor vir die skool aanbeveel weens ŉ moontlike oortreding van die gedragskode van die SA Raad vir Onderwysers. Die tugverhoor het ook nie enige bewyse van rassisme opgespoor nie en mev. Nell is vrygespreek op dié aanklag. “Sy het egter sekere klousules van die gedragskode oortree wat verband hou met dissipline en onsensitiwiteit. Geen van hierdie oortredings dui egter op enige rassistiese vooroordeel nie,” het Sakellarides gesê. Die onderwyseres se skorsing is met onmiddellike effek opgehef.